text: Se video: 19-årig leder valgkampagne
  21 maj 2014 kl. 10.43
  Simon Schelde er egentlig gymnasieelev. Men han bruger sin læseferie på at være kampagneleder for en af kandidaterne til Europaparlamentsvalget.
  
  Pensumlisterne til årets studentereksamen må vente, for Simon Scheldes telefon ringer. Igen. Han bruger nemlig læseferien på at håndtere journalister og politikere og lede EP-kandidat Asger Christensens kampagne.
  - Det giver nogle muligheder. Man lærer blandt andet at kontakte medierne, baglandet og de andre politikere, så på den måde får jeg en masse med i bagagen, siger Simon Schelde til TV SYD.
  Han ved ikke, om han selv vil være politiker eller helst arbejde bag kameraet:
  - Men jeg er helt sikker på, at politik det bliver noget, jeg kommer til at bruge i fremtiden.
  Asger Christensen er Simons far. Hør her, hvad han synes om at føre kampagne sammen med sin egen søn:
  Simon skal til eksamen i skriftlig dansk i morgen klokken 9. Bagefter skal han ud at føre kampagne for sin far.
  